Krist Isus: trajni lik Božji, nije se kao plijena držao svoje jednakosti s Bogom, nego sam sebe »oplijeni« uzevši lik sluge, postavši ljudima sličan; obličjem čovjeku nalik, ponizi sam sebe, poslušan do smrti, smrti na križu. (Fil 2, 6-8)

Što je potaklo Boga na dobrotu i poniznost, pitamo se.

Istovremeno zaboravljamo činjenicu da je Bog čista ljubav

iz koje je stvoren i naš duh. A mi ljudi volimo napredovati kako u poslu tako i u statusu širokog spektra.

Teško prepoznajemo onu nebesku nit koja prožima tkanje našeg života.

Visoka je bila i još uvijek jest otkupnina za mane čovječanstva.

Ljudska prevrtljivost - izražena u Petrovim nepromišljenim obećanjima.

Očuvanje statusa - ocrtava se u Petrovom zatajenju.

Gramzljivost za vlašću - naglašena po Judinoj izdaji.

Mržnja i osuda pozitive - opipljiva u korumpiranoj svjetini što izabire slobodu za zločinca.

Na sve ove ljudske nedostatke Bog odgovara svjedočanstvom ljubavi koja na križu širi ruke i grli cijeli svijet. Kristova dobrota i poniznost nadilaze zauvijek sve naše ljudske mane.

Zato Bog njega preuzvisi i darova mu ime,

ime nad svakim imenom,

da se na ime Isusovo prigne svako koljeno

nebesnikâ, zemnikâ i podzemnikâ. (Fil 2, 9-10)

U slavljenju ovog Vazmenog otajstva otvorimo vrata srca za Božju Ljubav koja će kroz našu čovječnost tkati svakodnevicu onostranosti.

Sretan Uskrs!